ካሕሳይ፡ ቅድሚ ኣርባዕተ ወርሒ ካብ ትግራይ ከተማ ውቕሮ ንበይኑ ተበጊሱ ናብ የመን ከምዝኣተወ ገሊጹ። "እቲ መንገዲ ብደምቢ ስለዝፈልጦ፡ በይነይ እየ መጺአ" ብምባል፡ እቲ ካብ መረበቱ ክስደት ዝገበሮ ስእነት ከብቅዕ፡ ምስ ብድሆታትን ጸበባታትን ዶባት እናሰገረ፡ ኣብ ጫፍ ዶብ ስዑድ ዓረብ፡ ኣብ ግዝኣት የመን ኣብ ትርከብ ራጎ በጹሑ ኣሎ። "ካብዚ (ካብ ራጎ)፡ ሓንቲ ገረብ እያ ዘላ፡ ንሳ እንተሓሊፈያ፡ ናብ ስዑድ ዓረብ ክኣትው እየ" ዝበለ ካሕሳይ፡ ካልኦት ብዙሓት ኢትዮጽያውያን ናብ ስዑዲ ዓረብ ክሰግሩ ብተስፋ ከምዘቋምቱ ገሊጹ። እቲ ዝጋጠመ ደብዳብ ድማ ከቢድ ምዝነበረን፡ በዚ መጺኡ ዘይበሃል ከቢድ ኣጽዋር ኣብ ማእከል ህዝቢ ከምዝወረደን ይዛረብ። ፈለማ ኣብ ስዑድ ዓረብ ኣብ ዝርከብ ቀረባ ቦታ ተመሳሳሊ ከቢድ ኣፅዋር ከምዝተተኮሰ ዝሕብር ካሕሳይ፡ ጸኒሑ ግና ኣብ ልዕሊ ስደተኛታት ደብዳብ ከምዝተፈፀመ ንቢበሲ ገሊጹ። "ኣጋጣሚ ኣነ ካብቲ ደብዳብ ዝተፈፀመሉ ዳስ ስደተኛታት ቁሩብ ርሕቕ ኢለ ስለዝነበርኩ እየ ካብ ሞት ድሒነ" ዝበለ ካሕሳይ፡ እዚ ኣጋጣሚ ኣብ ስደተኛታት ከቢድ ስምባደ ከምዝፈጠረ ይሕብር። ምንጪ ስእሊ, AFP ኣብቲ ከባቢ ዝርከቡ ስደተኛታት ድማ፡ በቲ ደብዳብ ንዝተጎድኡ፡ ገንዘብ ብምውፃእ፡ ካብ ራጎ ኣስታት ሰለስተ ሰዓት ርሑቑ ኣብ ዝርከብ ሰዓዳ ዝተብሃለ ማእኸል ጥዕና ከምዝወሰድዎም ገሊጹ። "ብውሑዱ 15 ሰባት ሞይቶም ኣለዉ፤ ካብቶም ናብ ሕክምና ዝኸዱ ዝተጎድኡ 35 ሰባት ከኣ ዝሞቱ ክህልዉ እዮም። በቲ ዝተተኮሰ ጋዝ ስለዝተቓጸሉ፡ መንነት ግዳያት ምፍላጥ ኣይከኣልን" ኢሉ። እንተኾነ፡ እዚ ራጎ ተባሂሉ ዝፍለጥ ከባቢ ብዙሓት ካብ ክልል ትግራይ ዝመጽኡ ስደተኛታት ናብ ስዑድ ዓረብ ንምስጋር ዝጥቀሙሉ መስመር ብምዃኑ፡ ገለ ካብቶም ግዳያት ተጋሩ ክኾኑ ከምዝኽሉ ይግለጽ። ነቶም በዚ "ደብዳብ" ዝሞቱ ድማ፡ ኣብቲ ከባቢ ከምዝቐበርዎም ካሕሳይ ሓቢሩ። ካብቶም ዝተጎድኡ 35 ሰባት እቶም ትሽዓተ የመናውያን ከምዝኾኑ ዝሓበረ ካሕሳይ፡ ሓደጋ ዝበጽሖም ኢትዮጵያውያን ስደተኛታት ረዳኢ ስኢኖም ከምዘለው ተዛሪቡ። "ዝረድአና የለን፡ ኢትዮጵያዊ ንኢትዮጵያዊ፡ የመናውያን ድማ ንየመናውያን እዮም ዝሕግዙ። እንተልዩካ ሰሪሕካ ትበልዕ፡ እንተዘይልዩካ ድማ ተዓጺፍካ ትሓድር፤ ካብዚ ወፃኢ ዝሕግዘና የለን፤ ንመን ኢልኻ እሞ ክንገር ኣብዚ መን ክሰምዐና?" ብምባል እቲ ዘለዉሉ ኩነታት ከቢድ ምዃኑ ሓቢሩ። "ሕዚ ናብ ኢትዮጵያ ምምላስ ዘይኮነስ፡ ናብ ስዑድያ ክኣቱ እየ ዝሓስብ፤ ካብዚ ዘለኽዎ ብእግሪ ቀረባ እያ" ብምባል ብሰንኪ ድኽነት ናብ ዝገደፋ ዓዱ ክምለስ ድልየት ከምዘይብሉ ሓቢሩ። የመን፡ ብስዑዲ ዓረብን ኢማራትን ዝድገፉ ሓይልታት፡ ንምንታይ ነንሕድሕዶም ይዋግኡ?
